b'\n_START_ARTICLE_\nZipfov zakon\n_START_PARAGRAPH_\nZ\xc3\xadpfov z\xc3\xa1kon v svoji prvotni obliki ozna\xc4\x8duje empiri\xc4\x8dno ugotovitev harvardskega jezikoslovca Georga Kingsleyja Zipfa, da je v vsakem naravnem jeziku pogostost n-te najpogosteje uporabljane besede pribli\xc5\xbeno recipro\xc4\x8dno odvisna od n._NEWLINE_Zipfov zakon je izkustven; teorijsko ozadje vzrokov za pojavljanje Zipfove porazdelitve v \xc5\xbeivljenju ni zadovoljivo pojasnjeno. Kljub temu pa na Zipfovo porazdelitev pogosto naletimo pri razli\xc4\x8dnih pojavih. Zipfov zakon pogosto prika\xc5\xbeejo na dvojno logaritemski skali, pri kateri nana\xc5\xa1amo na absciso logaritem razredov, na ordinato pa logaritem pogostosti. \xc4\x8ce na takem diagramu to\xc4\x8dke pribli\xc5\xbeno le\xc5\xbeijo na premici, za porazdelitev velja Zipfov zakon._NEWLINE_Klasi\xc4\x8den zgled Zipfove funkcije je funkcija 1/f. \xc4\x8ce mno\xc5\xbeico po Zipfovem zakonu porazdeljenih pogostosti uredimo od najpogostej\xc5\xa1e do najmanj pogoste, bo pogostost druge najpogostej\xc5\xa1e ravno ena polovica pogostosti prve, pogostost tretje najpogostej\xc5\xa1e pa 1/3 pogostosti prve itn., tako da je pogostost n-te najpogostej\xc5\xa1e 1/n pogostosti prve.'